KYK: Mbalula by hof waar 4 wat glo treine brand vrygelaat word | Netwerk24
Deur Werner Beukes 10 Februarie 2020 13:41
Vier vermeende brandstigters is Maandag vrygelaat nadat skade van sowat R50 miljoen in Desember aan treinwaens en infrastruktuur in Braamfontein aangerig is.
“Ons laat niemand vry nie, maar hou by die Grondwet en die land se strafproses,” sê Pumeza Futshane, hoofaanklaer by die landdroshof in Johannesburg.
Volgens Futshane is die saak van die rol geskrap “sodat genoegsame bewyse bymekaargemaak kan word en die aanklaers ’n waterdigte saak het sodat geregtigheid kan seëvier”.
Fikile Mbalula, minister van vervoer, was Maandag by die hof en sê dat sulke misdadige optrede “’n bedreiging vir die nasionale veiligheid en ekonomie” van die land inhou.
“Die kwessie van koperkabeldiefstal kan ook nie meer as ’n gewone saak hanteer word nie. Dit moet ingevolge die reg as ekonomiese sabotasie gedefinieer word,” sê hy.
“Die diefstal en vernietiging van infrastruktuur by Prasa (die Passasierspooragentskap van Suid-Afrika) het ’n negatiewe impak op die lewering van ’n veilige en betroubare treindiens aan miljoene pendelaars wat daagliks daarvan afhanklik is as hul enigste manier van vervoer.”
Hy sê dat “misdaadsindikate” verantwoordelik is vir die diefstal en vernietiging van toerusting by Prasa en dat wetstoepassers saam moet werk om dié misdadigers te stuit.
Mbalula het Prasa in Desember 12 maande onder administrasie geplaas om die organisasie te stabiliseer.
Pumeza Futshane, hoofaanklaer by die landdroshof in Johannesburg, Fikile Mbalula, minister van vervoer, en Makhosini Mgitywa, woordvoerder van Prasa, Maandag buite dié hof. Foto: Werner Beukes
Meer oor: Fikile Mbalula | Johannesburg | Braamfontein | Brandstigting | Treinwaens | Hof